Imtella' Marzu 26, 2021 - Aġġornata 26 Ta' Marzu, 2021 5:34pm Rapport: Ruth Castillo Fis-sagħtejn tal-Ħadd filgħodu l-arloġġ idur siegħa 'l quddiem biex jibda l-ħin tas-sajf. Għalkemm bosta għandhom il-perċezzjoni li din se tkun l-aħħar darba li se ndawru l-arloġġ mhux eżatt hekk. Dan għaliex għadha ma ttħeħditx deċiżjoni finali. Il-ballun issa jinsab f'saqajn il-mexxejja tal-Unjoni Ewropea li jridu jsibu pożizzjoni komuni fil-Kunsill Ewropew. Bejn is-Sibt u l-Ħadd se norqdu siegħa inqas. Fis-sagħtejn tal-Ħadd filgħodu jintemm il-ħin tax-xitwa u ngħaddu għall-ħin tas-sajf. L-arloġġi jduru siegħa 'l quddiem u l-ġurnata titwal. Imma, ħafna qed jistaqsu jekk din hux se tkun l-aħħar sena li ndawru l-arloġġ. Fl-2019, il-Parlament Ewropew kien ivvota favur proposta li l-Kummissjoni Ewropea kienet għamlet sena qabel biex il-bidla bejn il-ħin tas-sajf u l-ħin tax-xitwa ma tibqax issir. Minn dakinhar ftit li xejn smajna dwar x'se jiġri. Kelliem għall-Kummissjoni Ewropea qal li l-ballun issa jinsab f'saqajn il-mexxejja Ewropej. F'konsultazzjoni li kienet saret maċ-ċittadini Ewropej, 84% kienu tal-fehma li m'għandniex nibqgħu ndawru l-arloġġ darbtejn f'sena. Għal tliet kwarti tal-persuni li ħadu sehem fil-konsultazzjoni din il-bidla hija esperjenza negattiva – b'impatt negattiv fuq saħħithom fost oħrajn. Iċ-ċittadini Ewropej huma maqsuma wkoll skont il-pożizzjoni ġeografika ta' pajjiżhom. Waqt li l-gżejjer fin-naħa t'isfel tal-kontinent: Malta, il-Greċja u Ċipru huma l-aktar favur il-ħin tas-sajf, il-pajjiżi fin-naħa ta' fuq huma ċari li l-ħin tas-sajf għandu jieqaf. Il-bdil fil-ħin bejn is-sajf u x-xitwa f'ħafna mill-pajjiżi membri fl-Unjoni Ewropea jmur lura għall-Ewwel u t-Tieni Gwerra Dinjija jew għall-kriżi taż-żejt fis-snin sebgħin. Sa dak iż-żmien kull pajjiż kellu l-arranġamenti tiegħu. L-Ewropej ilhom mill-1996 idawru l-arloġġ tagħhom b'siegħa 'l quddiem fl-aħħar Ħadd ta' Marzu u b'siegħa lura fl-aħħar Ħadd ta' Ottubru.